ການພົວພັນມິດຕະພາບທີ່ເປັນມູນເຊື້ອ ລະຫວ່າງຫວຽດນາມ-ລາວ ແມ່ນການພົວພັນແບບພິເສດ
(ທ່ານເລຂາທິການໃຫຍ່ ບຸນຍັງ ວໍລະຈິດ
ແລະ ທ່ານ ຮ່ວາງບີງກວນ)
ຕອນເຊົ້າວັນທີ 18/02, ຢູ່ນະຄອນຫລວງ ວຽງຈັນ, ລາວ, ທ່ານ ຮ່ວາງບີງ ກວນ, ຫົວໜ້າຄະນະພົວພັນຕ່າງປະເທດສູນກາງ, ທູດພິເສດຂອງທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ຫງວຽນຟູຈ້ອງ, ມີການພົບປະກັບທ່ານ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດ ລາວ. ທີ່ການພົບປະ, ທ່ານທູດພິເສດ ຮ່ວາງບີງກວນ ໄດ້ແຈ້ງໝາກຜົນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ 12 ຂອງພັກກອມມູນິດ ຫວຽດນາມ ຕໍ່ທ່ານເລຂາທິການໃຫຍ່ ບຸນຍັງ ວໍລະຈິດ ແລະ ການນຳຂັ້ນສູງຕ່າງໆຂອງ ລາວ ໄດ້ຮັບຊາບ; ພ້ອມທັງ ສະແດງຄວາມເບີກບານມ່ວນຊື່ນຕໍ່ຜົນສຳເລັດຂອງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 10ຂອງພັກປະຊາຊົນປະຕິວັດ ລາວ. ທ່ານ ຮ່ວາງບີງກວນ ຢືນຢັນວ່າ: ການປັບປຸງ ແລະ ພັດທະນາການພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ຫວຽດນາມ - ລາວ, ລາວ - ຫວຽດນາມ ຢ່າງບໍ່ຢຸດຢັ້ງ ການປະກອບສ່ວນຢ່າງຕັ້ງໜ້າເຂົ້າສັນຕິພາບ, ສະຖຽນລະພາບ, ການຮ່ວມມື ແລະ ການພັດທະນາຢູ່ພາກພື້ນ ແລະ ໃນໂລກ. ເນື່ອງໃນໂອກາດນີ້, ທ່ານ ຮ່ວາງບີງກວນ ໄດ້ເປັນກຽດສົ່ງຄຳເຊີນຂອງທ່ານເລຂາທິການໃຫຍ່ ຫງວຽນຟູຈ້ອງ ເຖິງທ່ານເລຂາທິການໃຫຍ່ ບຸນຍັງ ວໍລະຈິດ ແລະ ບັນດາການນຳພັກ, ລັດລາວ ມາຢ້ຽມ ຢາມມິດຕະພາບ ຫວຽດນາມ ຢ່າງເປັນທາງການ.
ສ່ວນທ່ານ ບຸນຍັງ ວໍລະຈິດ ກໍ່ອວຍພອນຜົນສຳເລັດຂອງກອງປະຊຸມໃຫຍ່ຄັ້ງທີ 12 ຂອງພັກກອມມູນິດ ຫວຽດນາມ, ຖືນີ້ແມ່ນແຫຼ່ງປຸກລະດົມກຳລັງໃຈອັນໃຫຍ່ຫລວງສຳລັບພັກ, ລັດ ແລະ ປະຊາຊົນ ລາວ. ທ່ານເລຂາທິການໃຫຍ່ ບຸນຍັງ ວໍລະຈິດ ເຊື່ອໝັ້ນວ່າ: ພາຍໃຕ້ການຊີ້ນຳນຳພາຂອງພັກກອມມູນິດ ຫວຽດນາມ, ປະຊາຊົນ ຫວຽດນາມ ຈະສືບຕໍ່ຍາດໄດ້ຜົນງານໃໝ່ຫລາຍຢ່າງ ທີ່ໃຫຍ່ຫລວງກ່ວາອີກ ໃນພາລະກິດປ່ຽນໃໝ່, ປະຕິບັດມະຕິກອງປະຊຸມໃຫຍ່ຄັ້ງທີ 12 ຂອງພັກຢ່າງມີໄຊ, ສູ້ຊົນນຳ ຫວຽດນາມ ກາຍເປັນປະເທດອຸດສາຫະກຳຕາມທິດທັນສະໄໝໂດຍພື້ນຖານຢ່າງໄວ. ທ່ານເລຂາທິການໃຫຍ່ພັກປະຊາຊົນປະຕິວັດ ລາວ ຢືນຢັນວ່າ: ລາວ ຈະເຮັດຈົນສຸດຄວາມສາມາດຂອງຕົນ ເພື່ອພ້ອມກັບ ຫວຽດນາມ ປົກປັກຮັກສາ ແລະ ເພີ່ມພູນຄູນສ້າງສາຍພົວພັນອັນລ້ຳຄ່າລະຫວ່າງ 2 ປະເທດ ແລະ ຮັບຄຳເຊີນຈະມາຢ້ຽມຢາມ ຫວຽດນາມ ໃນໄລຍະເວລາທີ່ເໝາະສົມ.
(ແຫຼ່ງຄັດຈາກ VOV)